**13. รายงานผลการดำเนินงานตามข้อสังเกตของคณะกรรมาธิการวิสามัญพิจารณาร่างพระราชบัญญัติ** **งบประมาณรายจ่ายประจำปี งบประมาณ พ.ศ. 2563**

**13.1 สรุปข้อสังเกตภาพรวมของคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2563**

|  |  |
| --- | --- |
| **ข้อสังเกตของคณะกรรมาธิการฯ สภาผู้แทนราษฎร** | **ผลการดำเนินการ** |
| 1.ประเด็นวิสัยทัศน์ของจังหวัดควรสะท้อน ถึงอัตลักษณ์ของจังหวัดนั้น ๆ และจะต้องเป็นเรื่องที่ มุ่งหมายให้เกิดขึ้นในอนาคต เพราะปัจจุบันวิสัยทัศน์ของแต่ละจังหวัดมีลักษณะเป็นคำขวัญ ขาดจุดมุ่งหมายที่จะเดินไปในอนาคต และเมื่อมีวิสัยทัศน์ที่มุ่งสู่อนาคตแล้ว จะต้องกำหนดเป้าหมายและตัวชี้วัดที่สอดคล้องกัน โดยในเป้าหมายอาจกำหนดระยะเวลา เช่น ภายใน 5 ปีจังหวัด จะประสบความสำเร็จอย่างไร และภายใน 10 ปี จังหวัดจะประสบความสำเร็จอย่างไร เป็นต้น เมื่อกำหนดวิสัยทัศน์ เป้าหมาย และตัวชี้วัดที่ชัดเจนแล้ว แผนงาน โครงการ และการใช้จ่ายงบประมาณก็จะเป็นไปอย่างมีประสิทธิภาพ เกิดผลสำเร็จเป็นรูปธรรม | สำหรับประเด็นวิสัยทัศน์ของจังหวัดนราธิวาส คือ “ เศรษฐกิจมั่นคง การค้าเฟื่องฟู นราน่าอยู่ มุ่งสู่สันติสุขอย่างยั่งยืน ” ได้ผ่านเวทีรับฟังความกิจเห็นจากทุกภาคส่วน และสืบเนื่องจากข้อมูลของสำนักงานสภาพัฒนาการเศรษฐกิจและสังคมแห่งชาติ เกี่ยวกับผลิตภัณฑ์จังหวัดต่อหัวของจังหวัดนราธิวาส จะอยู่ใน4ลำดับสุดท้าย มาโดยตลอด และรายได้ต่อครัวเรือน ก็มีรายได้ต่ำในลำดับท้าย เช่นเดียวกัน ดังนั้น จังหวัดจึงเน้นประเด็นเศรษฐกิจมาเป็นหลัก ซึ่งใช้มาตั้งแต่ปีงบประมาณ พ.ศ. 2561-2565 และจะมีการทบทวนทุกปี นอกจากนั้นจากจุดเด่นเรื่องการค้าชายแดน ก็ได้นำมาบรรจุเป็นวิสัยทัศน์ด้วย สำหรับการกำหนดเป้าหมาย และตัวชี้วัดว่าจะประสบความสำเร็จอย่างไร 5 ปี และภายใน 10 ปี จังหวัดจะนำไปปรับใช้ในปีงบประมาณ พ.ศ. 2565 ต่อไป |
| 2. การจัดทำแผนงานหรือโครงการต่าง ๆ ของจังหวัดและกลุ่มจังหวัดควรเปิดโอกาสให้ประชาชน เข้ามามีส่วนร่วมเสนอความคิดเห็น เพื่อให้แผนงานหรือโครงการตอบสนองความต้องการของประชาชนได้อย่างแท้จริงและลดปัญหาความขัดแย้งกับประชาชนภายหลังที่แผนงานหรือโครงการได้ดำเนินการแล้ว ขณะเดียวกันการดำเนินการ ตามแผนงานหรือโครงการภายในจังหวัดจะต้องมีการบูรณาการร่วมกับแผนงานหรือโครงการองค์กรปกครองส่วนท้องถิ่นด้วย เพื่อให้แผนงานหรือโครงการส่งเสริมและต่อยอดซึ่งกันและกันประสิทธิภาพการใช้งบประมาณและผลสัมฤทธิ์ที่เกิดจะสูงขึ้นด้วย | จังหวัดนราธิวาส จัดทำแผนงานหรือโครงการ ต่าง ๆ เป็นไปตามนโยบาย หลักเกณฑ์ และวิธีการจัดทำแผนพัฒนาจังหวัดและแผนพัฒนากลุ่มจังหวัด พ.ศ. 2561 -2565 (ฉบับทบทวน) ซึ่งเป็นผลจากการประชุมคณะกรรมการบูรณาการนโยบายพัฒนาภาค (ก.บ.ภ.) ครั้งที่ 2/2562 และดำเนินการตามมาตรา 19 และมาตรา 27 วรรค 2 แห่งพระราชกฤษฎีกาว่าด้วยการบริหารงานจังหวัดและกลุ่มจังหวัดแบบบูรณาการ พ.ศ. 2551 ให้จังหวัดและกลุ่มจังหวัดดำเนินการ จัดประชุมปรึกษาหารือ และได้นำร่างแผนพัฒนาจังหวัด (ฉบับทบทวน) ประจำปีงบประมาณ พ.ศ. 2564 เข้ารับฟังความคิดเห็นในการประชุมปรึกษาหารือร่วมกันกับบุคคลจากภาคส่วนต่างๆ ในจังหวัด ทั้งภาครัฐและเอกชน และเมื่อได้ผลการรับฟังความคิดเห็นแล้วให้จังหวัดนาผลการประชุมและข้อคิดเห็นของที่ประชุมเสนอคณะกรรมการบริหารงานจังหวัดแบบบูรณาการ (ก.บ.จ.) เพื่อปรับปรุงแผนพัฒนาจังหวัดให้สมบูรณ์ต่อไป |

|  |  |
| --- | --- |
| **ข้อสังเกตของคณะกรรมาธิการฯ สภาผู้แทนราษฎร** | **ผลการดำเนินการ** |
| 3. ในปีงบประมาณ พ.ศ. 2563 จังหวัดและกลุ่มจังหวัดได้รับงบประมาณลดลงและมีแนวโน้มที่จะลดลงอีกในอนาคต จึงควรมีการศึกษาวิจัยว่าในภาวะที่จังหวัดและกลุ่มจังหวัดได้รับงบประมาณลดลงดัชนีชี้วัดความสุขของประชาชนในพื้นที่ลดลงด้วยหรือไม่ ทั้งนี้ เพื่อให้ทราบว่าการลดลงของงบประมาณกระทบกับความสุขของประชาชนหรือไม่ หากกระทบจะมีแนวทางแก้ไขอย่างไร และภายใต้งบประมาณที่ลดลงจังหวัดและกลุ่มจังหวัดจะขับเคลื่อนแผนงานหรือโครงการอย่างไรให้เกิดประโยชน์แก่ประชาชนได้มากที่สุด | จากกรอบการพิจารณาจัดสรรงบประมาณของคณะอนุกรรมพิจารณากลั่นกรองโครงการ ซึ่งประกอบด้วยผู้แทนจากสำนักงบประมาณ ,สำนักงานสภาพัฒนาการเศรษฐกิจและสังคมแห่งชาติ ,สำนักงาน ก.พ.ร. และกระทรวงมหาดไทยกำหนดว่า โครงการที่ไม่สามารถดำเนินการได้ ต้องไม่เป็นภารกิจขององค์กรปกครองส่วนท้องถิ่น เว้นแต่มีเหตุผลความจำเป็นและเกินศักยภาพขององค์กรปกครองส่วนท้องถิ่น รวมทั้งให้มีหนังสือยืนยันจากองค์กรปกครองส่วนท้องถิ่น ซึ่งจังหวัดได้ดำเนินการตามกรอบการพิจารณาฯ อย่างรอบคอบ แต่จังหวัดไม่ได้รับการพิจารณาโครงการในลักษณะดังกล่าว ซึ่งสำนักงบประมาณมองว่าเป็นโครงการถ่ายโอนขององค์กรปกครองส่วนท้องถิ่น และอำเภอซึ่งเป็นหน่วยเสนอโครงการก็ไม่สามารถดำเนินการได้เนื่องจากไม่ใช่ภารกิจของอำเภอ อย่างไรก็ตามในทางปฏิบัติ จังหวัดมอบหมายอำเภอจัดเวทีรับฟังความคิดเห็นเกี่ยวกับปัญหาและความต้องการของประชาชนในพื้นที่ร่วมกับส่วนราชการที่เกี่ยวข้อง นอกจากนั้น ยังมีข้อกำหนดที่สถาบันการศึกษา ไม่สามารถรับงบประมาณจังหวัดได้โดยตรง ดังนั้น ในปีงบประมาณ พ.ศ. 2565 จังหวัดจะปรับแนวทางการขอรับการสนับสนุนงบประมาณให้สอดคล้องกับกรอบการพิจารณาจัดสรรงบประมาและหลักเกณฑ์มากขึ้น  สำหรับข้อแนะนำในการวิจัยดัชนีชี้วัดความสุขของประชาชนในพื้นที่ว่าลดลงด้วยหรือไม่นั้น แม้ไม่ต้องดำเนินการวิจัย จังหวัดสามารถยืนยันได้ว่าดัชนีชี้วัดความสุขของประชาชนในพื้นที่ลดลงอย่างแน่นอน เนื่องจากโครงการที่ไม่ได้รับงบประมาณ เป็นโครงการที่มาจากเวทีรับฟังความคิดเห็นจากทุกอำเภอ ดังกล่าวข้างต้น ทั้งนี้ แนวทางในการแก้ไขปัญหาส่วนหนึ่ง ซึ่งเป็นความเดือดร้อนเร่งด่วน ผู้ว่าราชการจังหวัดได้ใช้งบกลางในการแก้ไขปัญหาเพียงบางส่วนเท่านั้น และกรณีภายใต้งบประมาณที่ลดลงจังหวัดจะใช้จ่ายงบประมาณให้เกิดประโยชน์แก่ประชาชนกลุ่มเป้าหมายให้ได้มากที่สุด และจะเสนอโครงการเพื่อดำเนินการอย่างต่อเนื่องในปีต่อไป |

|  |  |
| --- | --- |
| **ข้อสังเกตของคณะกรรมาธิการฯ สภาผู้แทนราษฎร** | **ผลการดำเนินการ** |
| 4. ผู้ว่าราชการจังหวัดควรร่วมมือกับกรมการพัฒนาชุมชนในการพัฒนาผลผลิตทางการเกษตรของจังหวัดให้ตรงตามความต้องการของตลาด โดยนำจุดแข็งของจังหวัดนั้นๆ เช่น ผัก ผลไม้ พืชผลทางการเกษตรอื่น ๆ รวมไปถึงเครื่องจักสานต่าง ๆ มาพัฒนาต่อยอด ทั้งในเรื่องรสชาติ รูปแบบผลิตภัณฑ์ และการหาช่องทางการตลาดใหม่ ๆ ที่ผู้บริโภคสามารถเข้าถึงได้ง่ายจะทำให้ประชาชนในจังหวัดมีรายได้เพิ่มขึ้น ความเป็นอยู่ของประชาชนจะดีขึ้น | จังหวัดนราธิวาสได้ดำเนินโครงการในการพัฒนาผลผลิตทางการเกษตรในภาพรวมของกลุ่มจังหวัดภายใต้โครงการเพิ่มประสิทธิภาพไม้ผลคุณภาพ ตามจุดแข็งของแต่ละจังหวัด และจัดทำโครงการส่งเสริมการพึ่งตนเองทางด้านพลังงานในภาคการเกษตร เพื่อลดต้นทุนในภาคเกษตร รวมทั้งการจัดทำโครงการพัฒนาช่องทางการตลาด และการเชื่อมโยงตลาดการค้านราฯ 4.0 เพื่อนำไปสู่การให้มีผู้ประกอบการในจังหวัด มีศักยภาพทางการแข่งขัน การพัฒนาสินค้าและบริการ ให้ตรงตามความต้องการของตลาด เพื่อสร้างมูลค่า เป็นการสร้างโอกาสให้กับผู้ประกอบการรุ่นใหม่ที่มีความพร้อมในการเป็นผู้ประกอบการ ยกระดับผู้ประกอบการไทยเพื่อเข้าสู่เศรษฐกิจการแข่งขัน 4.0 การพัฒนาผู้ประกอบการสู่ยุคดิจิทัล สนับสนุนการทำธุรกิจผ่านออนไลน์และออฟไลน์ ให้สามารถพัฒนาต่อยอดธุรกิจใหม่ และสร้างงานสร้างรายได้ให้กับประชาชนในพื้นที่ ซึ่งเป็นโครงการที่ดำเนินการอย่างต่อเนื่องทุกปี |
| 5. จังหวัดนราธิวาส มีโครงการปั้นแรงงานคุณภาพ งบประมาณ จำนวน 1.3 ล้านบาท การดำเนินโครงการดังกล่าวควรจะต้องเชื่อมโยงกับจังหวัดในกลุ่มจังหวัดภาคใต้ชายแดนทั้งหมดที่จะต้องผลิตแรงงานคุณภาพให้เป็นที่ต้องการของตลาดแรงงานและเป็นแรงงานที่มีคุณภาพ เป็นที่ยอมรับ เช่น นักคอมพิวเตอร์ นักโปรแกรมเมอร์ เป็นต้น หากตลาดแรงงานต้องมาหาบุคคลที่มีความเชี่ยวชาญด้านคอมพิวเตอร์ต้องเป็นแรงงานที่มาจากกลุ่มจังหวัดภาคใต้ชายแดนเท่านั้น | คณะรัฐมนตรีได้มีมติเมื่อวันที่ 10 มีนาคม 2563 เห็นชอบมาตรการด้านการงบประมาณเพื่อบรรเทาผลกระทบจากสถานการณ์การระบาดของโรคติดเชื้อไวรัส โคโรนา 2019 (COVID-19) และสถานการณ์ภัยแล้ง ตามที่สำนักงบประมาณเสนอ โดยให้จังหวัดพิจารณาปรับลดการใช้จ่ายงบประมาณ หรือปรับเปลี่ยนวิธีดำเนินงานสำหรับงบประมาณในลักษณะรายจ่ายประจำ ที่มิใช่ค่าใช้จ่ายในการเดินทางไปราชการต่างประเทศให้ได้ประมาณร้อยละสิบของงบประมาณรายจ่ายประจำ เพื่อไปดำเนินการที่ก่อให้เกิดการจัดซื้อจัดจ้าง จากผู้ประกอบการหรือผู้ผลิตรายย่อย รวมถึงการจ้างแรงงาน สำหรับโครงการนี้ เป็นการฝึกอบรมที่เน้นการปฏิบัติงานจริง จังหวัดจึงได้ขอยกเลิกโครงการ แต่ก็ได้มีการเสนอโครงการในปีงบประมาณ พ.ศ. 2564 สำหรับข้อสังเกตของคณะกรรมาธิการวิสามัญฯ จังหวัดจะนำเสนอในภาพรวมของกลุ่มจังหวัดภาคใต้ชายแดน ในปีงบประมาณ พ.ศ. 2565 ต่อไป |

|  |  |
| --- | --- |
| **ข้อสังเกตของคณะกรรมาธิการฯ สภาผู้แทนราษฎร** | **ผลการดำเนินการ** |
| 6. โครงการสร้างภูมิคุ้มกันภาคีเครือข่ายตาสับปะรดเด็กและเยาวชนที่ได้รับผลกระทบจากสถานการณ์ความไม่สงบตามแนวประชารัฐ งบประมาณจำนวน 0.9 ล้านบาท ซึ่งเป็นงบประมาณที่น้อยมาก ในปีงบประมาณต่อไปควรกำหนดงบประมาณให้มากขึ้น และโครงการดังกล่าวควรดำเนินการให้ครอบคลุมพื้นที่สามจังหวัดชายแดนภาคใต้ เน้นให้เกิดการปลูกจิตสานึกสร้างความสงบตั้งแต่เด็กและเยาวชน | ตามที่อนุกรรมาธิการฯได้ขอให้จังหวัดปรับลดงบประมาณลงร้อยละสิบในส่วนของงบดำเนินงานที่เป็นการฝึกอบรม จึงได้ปรับลดโครงการนี้ทั้งโครงการ ทั้งนี้ สำหรับดำเนินการตามคำแนะนำของคณะกรรมาธิการฯ จังหวัดจะนำเสนอโครงการเพื่อขอรับการจัดสรรงบประมาณจากกลุ่มจังหวัดภาคใต้ชายแดนในปีงบประมาณ พ.ศ. 2565 ต่อไป |

**13.2 ปัญหาอุปสรรค และข้อเสนอแนวทางแก้ไขปัญหาต่อคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2563**

จากผลการพิจารณาจัดสรรงบประมาณในปีงบประมาณ พ.ศ. 2563 จังหวัดและกลุ่มจังหวัดได้รับงบประมาณลดลงและมีแนวโน้มที่จะลดลงอีกในอนาคต จังหวัดนราธิวาสเห็นว่า ควรกำหนดหลักเกณฑ์ ในประเด็นโครงการที่ทำได้และโครงการที่ทำไม่ได้ ( DO and Don't ) ให้ชัดเจน ก่อนแจ้งให้จังหวัดดำเนินการ เนื่องจากกระบวนการจัดทำแผนของจังหวัดจะเริ่มตั้งแต่แผนชุมชน ซึ่งจะต้องดำเนินการล่วงหน้า ประมาณ 1-2 ปี เพื่อจังหวัดได้แจ้งให้ส่วนราชการที่เกี่ยวข้องดำเนินการให้เป็นไปในทิศทางเดียวกัน สำหรับกรอบการพิจารณาจัดสรรงบประมาณ ควรกำหนดให้สอดคล้องและใกล้เคียงกับวงเงินที่จัดสรรจริง อย่างน้อยแต่ละจังหวัดควรจะได้รับการจัดสรรตามกรอบวงเงินที่ได้จากการพิจารณาตามหลักเกณฑ์ไว้แล้ว

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*